(11)

Strany ponúkajú: a) dať k dispozícii páry príletových a odletových prevádzkových intervalov na amsterdamskom letisku a/alebo na letiskách JFK New York/Newark Liberty, ako aj na letisku v Ríme a/alebo na letiskách JFK New York/Newark Liberty – podľa výberu potenciálneho nového účastníka – s cieľom umožniť jednému alebo viacerým potenciálnym novým účastníkom prevádzkovať na každej z trás Amsterdam – New York, Rím – New York až sedem (7) nových alebo ďalších frekvencií letov týždenne, resp. zvýšiť počet takýchto frekvencií až na sedem (7). Ponuka je viazaná na určité podmienky vrátane podmienky, že a) potenciálny nový účastník najskôr vyčerpá všetky primerané prostriedky na získanie potrebných prevádzkových intervalov v rámci všeobecného postupu prideľovania prevádzkových intervalov, a b) pokiaľ ide o New York, celkový počet prevádzkových intervalov na letiskách JFK New York/Newark Liberty, ktoré majú k dispozícii i) potenciálny nový účastník; ii) jeho regionálne prepojené podniky a iii) akíkoľvek iní dopravcovia, s ktorými má spoločný transatlantický podnik, ktorý bol vyňatý z pôsobnosti protimonopolných požiadaviek zo strany ministerstva dopravy Spojených štátov, a regionálne prepojené podniky týchto dopravcov, nepresahuje 200 denných prevádzkových intervalov; b) uzatvoriť dohody o kombinovateľnosti taríf, a to takto: i) s oprávneným poskytovateľom nonstop leteckých služieb, ktorý po dátume, keď záväzky nadobudnú účinnosť, začal prevádzkovať novú alebo rozšírenú konkurenčnú leteckú službu medzi určenou dvojicou miest, a ii) s oprávneným poskytovateľom nonstop leteckých služieb, ktorý už prevádzkuje konkurenčnú leteckú službu na trase Paríž – New York; v oboch prípadoch za predpokladu, že daný oprávnený poskytovateľ nonstop leteckých služieb alebo jeho partneri z aliancie neprevádzkujú letecký uzol na obidvoch koncoch určenej dvojice miest. Takéto dohody o kombinovateľnosti taríf budú k dispozícii pre všetky kategórie cestujúcich, s výnimkou trasy Paríž – New York, na ktorej sa budú týkať iba tzv. prémiových cestujúcich (podľa definície v odôvodnení 7); c) uzatvoriť osobitné dohody o podieloch na preprave so skutočným pôvodom a skutočným určením v Európe alebo v Severnej Amerike/Karibiku/Strednej Amerike, a to takto: i) s novým poskytovateľom nonstop leteckých služieb, ktorý po dátume, keď záväzky nadobudnú účinnosť, začal prevádzkovať novú alebo rozšírenú konkurenčnú leteckú službu medzi určenou dvojicou miest, bez ohľadu na to, či túto konkurenčnú leteckú službu začal poskytovať na základe prevádzkových intervalov, ktoré získal od strán na základe navrhnutých záväzkov, a ii) s oprávneným poskytovateľom nonstop leteckých služieb, ktorý už prevádzkuje konkurenčnú leteckú službu na trase Paríž – New York. Takéto osobitné dohody o podieloch budú k dispozícii pre všetky kategórie cestujúcich, s výnimkou trasy Paríž – New York, na ktorej sa budú týkať iba tzv. prémiových cestujúcich (podľa definície v odôvodnení 7). Strany nie sú povinné uzatvoriť osobitnú dohodu o podieloch na žiadnej z trás medzi určenými dvojicami miest so žiadnym žiadajúcim poskytovateľom leteckých služieb, ktorý samostatne alebo v spojení so svojimi partnermi z aliancie prevádzkuje letecký uzol na obidvoch koncoch určenej dvojice miest; d) otvoriť svoje programy pre častých cestujúcich pre akéhokoľvek nového poskytovateľa nonstop leteckých služieb, ktorý po dátume, keď záväzky nadobudnú účinnosť, začne poskytovať službu medzi určenou dvojicou miest alebo takúto službu rozšíri, za predpokladu, že takýto nový poskytovateľ nonstop leteckých služieb nemá porovnateľný vlastný program a ešte sa nezúčastňuje na žiadnom z programov strán pre častých cestujúcich.